## La Generalitat i la Diputació d’Alacant col·laboren en l’impuls de la participació ciutadana, la transparència i el bon govern en l’àmbit local

*** Es destinen 134.000 euros a donar suport a projectes municipals que reforcen la implicació ciutadana i promoguen pràctiques de transparència en la província d’Alacant
* Les ajudes es dirigixen a municipis de menys de 20.000 habitants, amb l’objectiu de donar suport a projectes adaptats a la seua realitat local i capacitat operativa**

El Consell ha aprovat l’acord de col·laboració entre la Generalitat i la Diputació Provincial d’Alacant amb l’objectiu de desenrotllar actuacions conjuntes durant l’exercici 2025, en matèria de participació ciutadana, transparència i bon govern en l’àmbit local.

A través d’este conveni, la Generalitat destina un total de 134.000 euros, dels quals 50.000 euros s’orienten al foment de la participació ciutadana i 84.000 euros a iniciatives de transparència i pràctiques de bon govern.

Este acord busca evitar duplicitats entre administracions, facilitar l’ús compartit de mitjans i servicis, i millorar la qualitat i impacte dels projectes que se subvencionen en els municipis de la província d’Alacant.

L’acord preveu actuacions en matèria de participació ciutadana a través d’ajudes que es concediran a entitats locals de la província d’Alacant per a finançar projectes, accions i activitats que promoguen la implicació de la ciutadania en la vida pública.

A més, es prestarà assistència tècnica als ajuntaments, adaptada a les seues capacitats i estructura organitzativa, per a facilitar el compliment de la legislació vigent en matèria de transparència. Entre les accions previstes s’inclouen l’anàlisi de la situació de cada municipi, la definició d’estratègies de millora, el disseny i implementació de portals de transparència en les webs oficials, i la publicació de continguts vinculats a les obligacions de publicitat activa.

També inclou cursos de formació per a empleats públics i jornades de difusió de la transparència i el bon govern.

Es podran beneficiar d’estes subvencions en matèria de transparència i participació els municipis de la província d’Alacant de menys de 20.000 habitants.

Fecha: 05/09/2025